**Zápisnica z rokovania poslancov OcZ dňa 15.2.2018**

**Prítomní :** Podľa prezenčnej listiny

**Program :**

**1. Otvorenie zasadnutia**

**2. Určenie zapisovateľa overovateľov zápisnice**

**3. Voľba návrhovej komisie**

**4. Kontrola uznesení**

**5. Voľba hlavného kontrolóra obce Sebedražie**

**6. VZN č.1/2018 o zápise do prvého ročníka ZŠ**

**7. Inventarizácia majetku obce za rok 2017**

**8. Správa hlavného kontrolóra obce o kontrolnej činnosti**

**9. Rôzne - Diskusia**

**10. Schválenie uznesenia**

**11. Ukončenie rokovania**

**K bodu 1.** Rokovanie poslancov OcZ otvoril starosta obce. Privítal prítomných poslancov, osobitne kandidátku na funkciu hlavnej kontrolórky obce a oboznámil ich s programom rokovania. Skonštatoval, že je prítomných 6 poslancov a rokovanie zastupiteľstva je uznášania schopné.

Prítomní : Mgr. Ľudmila Húsková, Vladimír Medňanský, Ing. Dana Kolláriková, Ing. Jaroslav Popelka, RNDr. Ladislav Pecho, Štefan Beňadik. Prítomný kontrolór obce PhDr. Róbert Géczy, kandidátka na funkciu hlavného kontrolóra Ing. Kamila Topoľská.

Ospravedlnení: Ján Brindza, Mgr. Martin Hurtiš, Jaroslav Špeťko

**K bodu 2. Určenie zapisovateľa overovateľov zápisnice**

Za zapisovateľku bola určená Eva Mjartanová

Za overovateľov zápisnice – Ing. Dana Kolláriková

 Mgr. Ľudmila Húsková

**K bodu 3. Voľba návrhovej a volebnej komisie**

Starosta obce, vzhľadom na program rokovania, predložil poslancom návrh, aby návrhová komisia plnila aj úlohy volebnej komisie. Poslanci hlasovaním schválili zloženie spoločnej návrhovej a volebnej komisie

 Predseda komisie: Ing. Jaroslav Popelka

 člen : Vladimír Medňanský

 člen : Štefan Beňadik

 **Bolo prijaté uznesenie 1/2/2018 6/0/0**

**K bodu 4. Kontrola uznesení.**

K termínu konania OcZ nie sú aktuálne žiadne uznesenia .

**K bodu 5. Voľba hlavného kontrolóra obce Sebedražie.**

V súlade s uznesením o vyhlásení voľby hlavného kontrolóra obce, starosta obce informoval

poslancov, že v stanovenom termíne do 9.2.2018 sa prihlásil jeden kandidát na túto funkciu.

Inzerát bol zverejnený na obecnej tabuli, internetovej stránke obce a taktiež v tlači „ Prieboj”

Prihlásená kandidátka Ing. Kamila Topoľská spĺňa stanovené podmienky. Vzhľadom na túto skutočnosť navrhol aby sa voľby konali verejným hlasovaním.

 **Bolo prijaté uznesenie 2/2/2018 6/0/0**

Starosta obce odovzdal všetky materiály volebnej komisii.

Predseda volebnej komisie sa s uvedenými dokladmi oboznámil a konštatoval, že je všetko v súlade so zákonom.

Starosta obce vyzval kandidátku na funkciu hlavného kontrolóra Ing. Kamilu Topoľskú, aby sa predstavila poslancom.

Ing. Topoľská sa predstavila prítomným poslancom a oboznámila ich so svojom profesijným

životopisom. Ako hlavná kontrolórka pôsobí tiež v obci Cigeľ a Kocurany. Pre obec Rudnianska Lehota vykonáva účtovníctvo. Po svojej prezentácii opustila zasadaciu miestnosť. Následne starosta obce vyzval poslancov na hlasovanie. Poslanci hlasovaním zvolili na funkciu hlavného kontrolóra Ing. Kamilu Topoľskú. Bola zvolená všetkými prítomnými poslancami na obdobie šiestich rokov.

 **Bolo prijaté uznesenie 3/2/2018 6/0/0**

**K bodu č. 6 VZN č.1/2018 o zápise do prvého ročníka ZŠ**

Uvedené VZN určuje miesto a čas zápisu dieťaťa na plnenie povinnej školskej dochádzky v ZŠ na školský rok 2018-2019. Návrh VZN dostali poslanci spolu s pozvánkou na rokovanie. Návrh bol zverejnený na internetovej stránke obce, informačnej tabuli obce. Deň zápisu detí do ZŠ je 6.4.2018. Starosta stručne zdôvodnil potrebu prijatia VZN a otvoril diskusiu.

 Diskusia :

-V. Medňanský sa informoval o počte zapísaných detí do prvého ročníka.

Starosta obce informoval, že by predbežne malo byť zapísaných 15 detí do prvého ročníka.

Poslanci hlasovaním predložený návrh VZN č. 1/2018 schválili.

 **Bolo prijaté uznesenie 4/2/2018 6/0/0**

**K bodu 7. Inventarizácia majetku obce za rok 2017**

Predseda inventarizačnej komisii V. Medňanský informoval o skutočnosti, že inventarizácia majetku obce za rok 2017 nie je stále ukončená, nakoľko chýbajú inventarizačné karty. Tento

problém vznikol prechodom na nový účtovný softvér. Je to len administratívna chyba, v skutočnosti majetok obce je v poriadku. Je potrebné doplniť inventarizačné karty, tak aby nevznikali pochybnosti o skutkovom stave v majetku obce. Pracovníčka OcÚ dostala za úlohu uvedené karty doplniť do 31.3.2018 tak, aby inventarizácia majetku obce mohla byť ukončená a schválená na najbližšom zasadnutí OcZ.

 **Bolo prijaté uznesenie 5/2/2018 6/0/0**

**K bodu č. 8 Správa hlavného kontrolóra obce o kontrolnej činnosti.**

Starosta obce vyzval HK aby informoval o svojej kontrolnej činnosti. Hlavný kontrolór

obce informoval poslancov o svojej kontrolnej činnosti za rok 2017, o výsledkoch kontrol, kde neboli zistené žiadne pochybenia.

Pri tejto príležitosti sa HK obce rozlúčil s prítomnými poslancami nakoľko to bola jeho posledná účasť na rokovaní obecného zastupiteľstva. Poďakoval za spoluprácu a poprial všetkým veľa zdravia a úspechov.

Prisľúbil skontrolovať vyúčtovanie dotácie, ktorá bola poskytnutá TJ Baník Sebedražie

v roku 2017. Uvedené účtovné doklady boli neskoro doručené na OcÚ.

 **Bolo prijaté uznesenie 6/2/2018 6/0/0**

**K bodu 9.- Rôzne – Diskusia**

**a)** Starosta obce chcel odovzdať na posúdenie dokumentáciu a cenové ponuky na rekonštrukciu povrchu viac účelového ihriska v areály TJ. Nakoľko neboli prítomní poslanci a členovia športovej komisie o predložených návrhoch sa nerokovalo.

**b) S**tarosta obce informoval poslancov o zámere zmeniť spôsob vykurovania obecných

nájomných bytov v bytových domoch s. č. 495 a 496. Vysvetlil príčiny ktoré viedli k

tomuto rozhodnutiu. Zmena vykurovania na plynové, by mala pri súčasných cenách plynu priniesť úsporu nákladov na vykurovanie a ohrev teplej vody v uvedených objektoch.

Poslanci súhlasili so zmenou vykurovania obecných nájomných bytov v bytovom dome

 s. č.496 a 495.

 **Bolo prijaté uznesenie 7/2/2018 6/0/0**

**c)** Starosta obce informoval o novovzniknutých problémov pri príprave IBV Dúbravka.

Keď bolo realizované podrobné zameranie uvedeného územia, bolo zistené, že koryto potoka

sa nenachádza tam kde je zakreslené, ale prechádza územím plánovaných stavebných pozemkov. Tento problém budeme musieť vyriešiť. Inak by bol zámer o vytvorenie stavebných pozemkov v tejto časti ohrozený. Katastrálna mapa nezodpovedá skutočnosti.

Poslanci sa zhodli, že sa k tomuto problému stretne stavebná a finančná komisia a navrhne riešenie problému.

**Diskusia.**

**1). Ing. Kolláriková** pripomenula požiadavku výboru TJ Baník Sebedražie, zabezpečiť hospodára pre areál TJ Baník Sebedražie.

Starosta obce informoval, že od 1.3.2018 do 30.10.2018 bude prijatý pracovník na práce v areáli TJ Baník, podľa požiadavky TJ.

**-Ing. Kolláriková** sa informovala u starostu obce, kedy bude realizované vypiľovanie drevín

na sídlisku Boriny.

Starosta obce informoval, že vypiľovanie sa bude realizovať, po dohode s majiteľom plošiny, v desiatom týždni. Bude nutné vyprázdnenie parkoviska, aby nedošlo k poškodeniu majetku občanov.

**-Ing. Kolláriková** informovala, že nebola ukončená inventarizácia majetku v garáži Požiarnej

zbrojnice, nakoľko sa tam nachádzajú dosky a nedá sa táto garáž skontrolovať.

Starosta obce vysvetlil, že dosky-fošne sú prichystané na opravu tribúny TJ Baník Sebedražie.

Zatiaľ ich nemáme kde inde skladovať.

**-Ing. Kolláriková** požiadala poslancov, aby sa znovu zamysleli nad problematikou kamerového systému v obci. Bolo by dobré kamerový systém realizovať, nakoľko pribúda vandalizmus v našej obci. Realizácia kamerového systému by prispela k ochrane obecného majetku a majetku občanov. Rozhodnutie o vyradení kamerového systému z úloh obce považuje za nešťastné.

Na uvedené reagoval poslanec V. Medňanský. Uviedol, že vyradenie kamerového systému z rozpočtu na rok 2018 bolo motivované  tým, že bola snaha riešiť zdroje pre IBV Dúbravka. Ale vidíme, že tento problém je zložitejší. Preto podporuje realizáciu kamerového systému v obci. Aj ostatní poslanci v diskusii súhlasili s realizáciou kamerového systému v obci.

 **Bolo prijaté uznesenie 8/2/2018 6/0/0**

**-Ing. Kolláriková** informovala o problémoch na parkovacích miestach pri obecných bytovkách.

Starosta obce informoval, že bytovky majú vybudované potrebné množstvo parkovacích

miest. Problémy si spôsobujú samotní obyvatelia obecných bytov. Každý chce mať zaparkované auto hneď pri vchode.

**2.) -V. Medňanský** sa informoval, či všetci poslanci požadujú prístupové heslo na našu internetovú stránku.

Poslanci sa vyjadrili, že majú záujem o zriadenie prístupu na internetovú stránku. Poslanec Štefan Beňadik nemá záujem o prístupové heslo.

**3.)- Ing. Popelka** sa informoval u starostu obce kto je správcom Facebooku našej obce.

Starosta preverí kto je správca tejto stránky.

 **-Ing. Popelka** informoval prítomných, že je vypracovaná cenová ponuka na projekt značenia ciest a vybudovanie spomaľovačov v našej obci. Požiadal starostu, aby sa vystavila objednávka.

Starosta obce informoval, že tento projekt sa môže realizovať až po vybudovaní kanalizácie a uvedení komunikácii do pôvodného stavu. Pre spracovanie projektu je potrebný polohopis a výškopis dotknutých území, čo je v tomto štádiu výstavby kanalizácie zbytočné, pretože môže dôjsť k zmenám.

**-Ing. Popelka** opakovane poukázal na problém výpalkov z pálenice v areáli ACHP. Tie vytekajú voľne pri oplotení areálu. Spôsobujú zápach a znečisťujú prostredie.

Starosta preverí prečo dochádza k tejto situácii.

**- Ing. Popelka** sa informoval, či sa riešilo poškodené zábradlie na moste pred OcÚ.

Starosta obce informoval, že bol zaslaný list Správe ciest TSK, ale zatiaľ tento problém neriešili. Bude to urgovať.

**-Ing. Popelka** poukázal na nekvalitne zasypané výkopy na ulici Lúčna. Domnieva sa, že, používajú nevhodný materiál čo spôsobuje veľké znečistenie cesty.

Starosta obce informoval, že dodávateľ prác bol na túto skutočnosť upozornený na kontrolnom dni. Zápisom bol zaviazaný tento problém riešiť dosypaním iného materiálu.

 **10. Schválenie uznesenia**

Starosta obce vyzval predsedu návrhovej komisie Ing. Jaroslava Popelku, aby prečítal prijaté uznesenia. K prijatým uzneseniam neboli prítomnými poslancami OcZ vznesené žiadne námietky ani výhrady.

Uznesenia boli schválené všetkými prítomnými poslancami OcZ.

**11. Ukončenie rokovania**

Starosta obce po vyčerpaní všetkých bodov programu poďakoval prítomným poslancom za účasť a zasadnutie obecného zastupiteľstva ukončil.

V Sebedraží dňa 15.2.2018

Zapísala Eva Mjartanová

S obsahom zápisnice súhlasím

 za overovateľov zápisnice :

 Ing. Dana Kolláriková ........................................

 Mgr. Ľudmila Húsková ........................................

 **Ing. Peter Juríček**

starosta obce